stanford-oval/wikipedia huggingface dataset:
רגלים כפולים

ללבן רגלים כפולים בטור ב וטור ה.
בשחמט, רגלים כפולים הוא מצב בו שני רגלים מאותו הצבע עומדים על אותו טור. מצב כזה יכול להיווצר רק כאשר רגלי מכה כלי, שנמצא בטור שבו שוכן רגלי מאותו הצבע. בתרשים שמשמאל ניתן לראות כי הרגלים בטורים ב' ו-ה' כפולים.
ברוב המקרים, רגלים כפולים נחשב לחולשה, בגלל חוסר יכולתם להגן זה על זה. חוסר יכולת זה מורגש בעיקר לקראת סיום המשחק, ומקשה להשיג פריצת דרך שיכולה ליצור רגלי חופשי (אנ'), שיכול להוות גורם מכריע בשלב זה של המשחק. במקרה של רגלים כפולים מבודדים, חולשה זו רק מחמירה. מספר אסטרטגיות ופתיחות בשחמט מבוססות על הכבדה על היריב עם רגלים כפולים, חולשה אסטרטגית.
עם זאת, ישנם מקרים שבהם קבלת רגלים כפולים יכולה להוות יתרון, מכיוון שזו עשויה לפתוח טור לצריח, או מכיוון שהרגלים הכפולים מבצעים פעולה שימושית, כמו הגנה על משבצות חשובות. כמו כן, אם היריב אינו מסוגל לתקוף ביעילות את הרגלים, חולשתם קטנה או אף חסרת משמעות. ישנן גם מספר פתיחות המסכימות לקבל רגלים כפולים כדי לזכות ביתרון אסטרטגי, לדוגמה וריאציית שני הפרשים בהגנת אלכין.
סוגי רגלים כפולים

סוגים שונים של רגלים כפולים
ישנם מצבים שונים של רגלים כפולים (ראה תרשים). רגלים כפולים מהווים חיסרון מארבעה שיקולים:
חוסר ניידות, הרגלי התחתון חסום מלהתקדם על ידי הרגלי שנמצא מעליו ובשביל לקדם אותו יש להזיז קודם את הרגלי העליון ובכך להפסיד טמפו.
חוסר היכולת לתפקד כרגלי רגיל.
במרבית המקרים לא ניתן יהיה לבצע החלפת כלים עם הרגלי המקביל של היריב.
פגיעוּת גבוהה, הרגלי העליון לא יכול להיות מוגן מתחתיו על ידי צריח. הרגלים הכפולים בטור ב הם במצב הטוב ביותר, מכיוון שהרגלי התחתון מגן על הרגלי שבמשבצת ג1, בנוסף מהווה הגנה טובה מול שני הרגלים המקבילים של היריב. אחריהם הרגלים בטור ו, שמוגנים על ידי המלך ומהווים הגנה יעילה מהרגלים של היריב. הרגלים בטור ח נמצאים במצב הגרוע ביותר מכיוון ששניהם נחסמים על ידי רגלי אחד של היריב, ובכך הרגלי התחתון בעל ערך מועט.
שילוש וריבוע רגלים

ייתכן מצב שבו שלושה רגלים ניצבים באותו הטור (או יותר). התרשים מראה עמדה ממשחקם של לובומיר קבלק - בובי פישר, בשנת 1967. שלושת הרגלים נשארו באותו הטור עד סוף המשחק במהלך ה-28 (תיקו).
דוגמאות לעמדות בהן היו ארבעה רגלים באותו הטור ניתן למצוא במשחק אלכסנדר אלכין - ולדימיר ננרוקוב, ב-1907, ובמשחקם של ג'ון ואן דר ויל - ולסטימיל הורט, ב-1981. המקרה הארוך ביותר שארבעה רגלים באותו הטור שרדו היה קוואס - בארט', בלטונברני 1994, שנמשך 23 מהלכים. המשחק הוכרע בתיקו בהסכמה והעמדה הסופית מדגימה את חולשתם של הרגלים הנותרים (ראו תרשים).
מסע אחרון, תור השחור, תיקו בהסכמה
ריבוע רגלים 
 קוואס - בארט', 1994
העמדה לאחר 19...ו:ה4
שילוש רגלים 
 קבלק - פישר, 1967
הערות שוליים

↑  Berliner, Hans,, The system : a world champion's approach to chess, 1st ed, [Kensington, London]
↑  longest quadrupled pawns
רגלסתיים

| רגלסתיים |
| --- | --- |

מיון מדעי
ממלכה:: בעלי חיים
מערכה:: פרוקי-רגליים
תת־מערכה:: סרטנאים
מחלקה:: רגלסתיים
שם מדעי
 Maxillopoda ‏Dahl, 1956
רגלסתיים (שם מדעי: Maxillopoda) מהווים מחלקה מגוונת של סרטנאים הכוללת בלוטי ים, שטרגליים וקבוצות נוספות. זוהי אינה קבוצה מונופילטית ולא נמצאת תכונה אחת המייחדת את כולם.
תיאור

למעט מספר מיני בלוטי ים, רגלסתיים הם בעלי-חיים קטנים, וכוללים בתוכם את פרוק-הרגליים הקטן ביותר Stygotantulus stocki.
לרב הם בעלי גוף קצר, בטן קטנה באופן יחסי לפרוקי-רגליים, וחסרי תוספות. זו עשויה להיות תוצאה של נאוטניה.
מלבד בלוטי ים, אשר ניזונים באמצעות סינון בעזרת רגליהם, רוב הרגלסתיים ניזונים בעזרת המקסילות. בגופם 5 סגמטני-ראש, 6 סגמנטי-חזה ו-4 סגמנטי-בטן, שבסופם טלסון.
טקסונומיה

הרגלסתיים נחלקים ל-6 תת-מחלקות, המפורטות בטבלה. מחקרים חדשים כוללים בהם גם את הצדפונאים.
| תת-מחלקה | קבוצות נכללות | תמונה |
| --- | --- | --- |
| שטרגליים | Calanoida Cyclopoida Gelyelloida Harpacticoida Misophrioida Monstrilloida Mormonilloida Platycopioida Poecilostomatoida Siphonostomatoida |  Calocalanus pavo (Calanoida: Calocalanidae) |
| Thecostraca | בלוטי ים  Facetotecta Ascothoracida |  Chthamalus stellatus (Sessilia: Chthamalidae) |
| Branchiura | Arguloida  † Cyclida |  Argulus on a stickleback (Argulidae) |
| Pentastomida  | Cephalobaenida Porocephalida |  Armillifer armillatus (Porocephalidae) |
| Mystacocarida | Ctenocheilocaris Derocheilocaris | Ctenocheilocaris (Derocheilocarididae) |
| Tantulocarida | Basipodellidae Deoterthridae Doryphallophoridae Microdajidae  |  |
הערות שוליים

1 2  Joel W. Martin & George E. Davis (2001). An Updated Classification of the Recent Crustacea (PDF). Natural History Museum of Los Angeles County. p. 132.
1 2 3  "Introduction to Maxillopoda". University of California, Berkeley. נבדק ב-31 בדצמבר 2009. {{cite web}}:  (עזרה)
↑  Phil Myers (2001). ""Maxillopoda"". Animal Diversity Web. נבדק ב-31 בדצמבר 2009. {{cite web}}:  (עזרה)
| --- | --- |
בקרת זהויות :  BnF: cb156777348 (data)  NKC: ph448246
קלווין קפומבו

קלווין קפומבו (באנגלית: Kelvin Kapumbu; נולד ב-6 באפריל 1996 בלוסקה שבזמביה) הוא כדורגלן זמבי המשחק בעמדת הקשר האחורי בקבוצת הפועל פתח תקווה מהליגה הלאומית ובנבחרת זמביה.
קריירת מועדונים

קפומבו שיחק בקבוצות זנאקו, לומוואנה רדיאנטס וזסקו יונייטד במסגרת ליגת העל הזמבית.
ב-20 ביוני 2024 חתם על חוזה לעונה אחת בהפועל פתח תקווה מהליגה הלאומית.
קריירה בינלאומית

ב-22 בספטמבר 2019 ערך קפומבו את הופעת הבכורה שלו בנבחרת זמביה, בניצחון 1-0 על נבחרת אסוואטיני במסגרת מוקדמות אליפות האומות האפריקאיות.
נכלל בסגל נבחרת זמביה לטורניר גביע אפריקה לאומות 2023, וערך שתי הופעות בטורניר.
חיים אישיים

אחיו הוא כדורגלן נבחרת זמביה פקסון קפומבו (אנ').
הערות שוליים

↑  עוד חיזוק: הקשר קלווין קפומבו חתם בהפועל פ"ת, באתר ONE‏, 30 ביוני 2024
↑  Kennedy, Miguel and Tandi make the cut as Grant Names 27-Member AFCON Crack Squad - ZamFoot, zambianfootball.co.zm, ‏2023-12-30 (באנגלית אמריקאית)
↑  The Kapumbu brothers link up…as Kelvin completes his switch to ZESCO - ZamFoot, zambianfootball.co.zm, ‏2022-06-27 (באנגלית אמריקאית)
| נבחרת זמביה – גביע אפריקה לאומות 2023 |
| --- | --- | --- |
|  1 נסאבאטה •  2 פירי •  3 צ'פשי •  4 פ. מוסונדה •  5 צ'איווה •  6 ב. סקלה •  7 קמפמבה •  8 ל. מוסונדה •  9 ל. בנדה •  10 פ. סקלה •   11 בוואליה •  12 ע. בנדה • 13 סונזו •  14 צ'ילופיה • 15 קפומבו • 16 מולנגה • 17 צ'אמה • 18 מוואנסה • 19 מולמביה • 20 דאקה • 21 צ'אנדה • 22 קנגווה • 23 קאבווה • 24 מפוונטה • 25 ק. מוסונדה • 26 מוואפה • 27 אמפאנדה • מאמן: גרנט |  1 נסאבאטה •  2 פירי •  3 צ'פשי •  4 פ. מוסונדה •  5 צ'איווה •  6 ב. סקלה •  7 קמפמבה •  8 ל. מוסונדה •  9 ל. בנדה •  10 פ. סקלה •   11 בוואליה •  12 ע. בנדה • 13 סונזו •  14 צ'ילופיה • 15 קפומבו • 16 מולנגה • 17 צ'אמה • 18 מוואנסה • 19 מולמביה • 20 דאקה • 21 צ'אנדה • 22 קנגווה • 23 קאבווה • 24 מפוונטה • 25 ק. מוסונדה • 26 מוואפה • 27 אמפאנדה • מאמן: גרנט | זמביה |
קיה טליורייד

| --- | --- |

 מאפיינים כלליים
 יצרן:  קיה
 שנות ייצור:  2019-הווה
 הרכבה:  ארצות הברית ארצות הברית
 מודל קודם:  קיה מוהאבי
 חברת אם:  יונדאי
 סיווג:  מכוניות שטח/פנאי
 מרכב:  קרוסאובר בעלת חמש דלתות
 אורך:  5,000 מ"מ
 רוחב:  1,990 מ"מ
 גובה:  1,750 מ"מ
 משקל:  1,865–2,033 ק"ג
 בסיס גלגלים:  2,900 מ"מ
 מפרט טכני
 מנוע:  מנוע בנזין V6 צילנדרים בנפח 3.8 ליטר המספק כ-291 כ"ס ב-6,000 סל"ד
 הילוכים:  תיבת הילוכים אוטומטית בעלת שמונה הילוכים
 קשר:  יונדאי פליסייד
 מעצב:  פיטר שריר (אנ')
קיה טליורייד (באנגלית: Kia Telluride) היא מכונית משפחתית במרכב קרוסאובר בעלת שבעה מקומות, שמיוצאת על ידי קיה משנת 2019. היא הוצגה בתערוכת הרכב של דטרויט בינואר 2019. הטליורייד מיועדת לארצות הברית בלבד. היא זכתה בפרס "מכונית השנה העולמית" לשנת 2020. הטליורייד מבוססת בעיקרה על היונדאי פליסייד.
הטליורייד נקראת על שם העיר טליורייד שבמחוז סן מיגל בדרום-מערב מדינת קולורדו שבארצות הברית.
חשיפה

הטליורייד נחשפה לראשונה כמכונית קונספט בינואר 2016, לאחר מכן בתערוכת הרכב הבינלאומית של ניו יורק בספטמבר 2018 הציגה קיה את הטליורייד בהדגמה וגם חשפה תמונות שלו שלכאורה "הודלפו" לרשת. בינואר 2019 נחשף בתערוכת הרכב הבינלאומית של דטרויט באופן רשמי.
מפרט טכני

הטליורייד כוללת מנוע בנזין V6 צילנדרים בנפח 3.8 ליטרים המספק כ-291 כוחות סוס ב-6,000 סיבובים לדקה. תיבת הילוכים אוטומטית בעלת שמונה הילוכים.
מתיחת פנים שנת 2022

בתערוכת הרכב הבינלאומית של ניו יורק ב-13 באפריל 2022 חשפה קיה את מתיחת הפנים לטליורייד. קיה עיצבה מחדש לחלוטין את חזיתו של הטליורייד בסגנון המיישר קו עם שפת העיצוב החדשה שלה. לצד זה נמצא עיצוב חדש לחישוקי הגלגלים, עיצוב חדש לפגוש האחורי, יחידות תאורה חדשות בפנסים האחוריים עם מנורות LED כסטנדרט. תא הנוסעים השתנה במיוחד, זה כולל לדוגמה, עיצוב מחדש של חלקו המרכזי של הדשבורד עם פס דקורטיבי המשלב את פתחי המיזוג, נמצא גם מסך מחובר המשלב את לוח מחוונים דיגיטלי ומערכת המולטימדיה בקוטר 12.3 אינץ', תצוגה עילית רחבה יותר בגודל 10 אינץ' ואופציה למראה מרכזית מבוססת מצלמה. בתחום הבטיחות שודרגה בקרת השיוט האדפטיבית וכעת עושה שימוש במידע ממערכת הניווט בכדי להתאים את מהירות הנסיעה לתוואי הנסיעה, יש גם זיהוי תמרורים, בלימה אוטונומית עם תמיכה בפנייה בצומת. שתי שורות המושבים מאחור מצוידות כעת בחיישנים המנטרים את המושבים לזיהוי ילדים או בעלי חיים שנשכחו ברכב לאחר נעילת הדלתות. קיה מציעה מעבר למראה ייחודי וקשוח יותר עם רמות הגימור X-ליין או X-פרו כוללות בנוסף הגבהת מרכב של 10 מ"מ עם כיול שונה למתלים, מצד נגרר ייחודי לבורר מצבי הנהיגה ומערכת בקרת יציבות משודרגת לשיפור האחיזה בשטח. דגמים אלו מגיעים עם הנעה כפולה כסטנדרט ולדגם X-פרו כושר גרירה גבוה יותר ב-250 ק"ג לעומת שאר הגרסאות.
בתחום ההנעה אין כל שינוי.
מכירות

הטליורייד נמכרת רק בארצות הברית. להלן נתוני המכירות של הטליורייד בארצות הברית.
| שנה | ארצות הברית |
| --- | --- |
2019: 58,604
2020: 75,129
גלריה

מבט לפגוש הקדמי
מבט לפגוש האחורי
מבט לצד
דגם הקונספט
הערות שוליים

↑  קיה טליורייד נחשף - הקרוסאובר הענק של קיה, באתר קארטיוב, ‏14 בינואר 2019
↑  רועי צוקרמן, ענקי ומהודר: קיה טליורייד לארה"ב, באתר אוטו, ‏16 בינואר 2019
↑  מכונית השנה העולמית 2020: קיה טליורייד, באתר אוטו, ‏12 באפריל 2020
↑  מכונית השנה העולמית 2020: קיה טליורייד, באתר קארטיוב, ‏09 באפריל 2020
↑  קיה חושפת קונספט לרכב פנאי יוקרתי, באתר קארטיוב, ‏12 בינואר 2016
↑  בחשיפה מוקדמת: קיה טליורייד מדוגם הוצג בניו יורק, באתר קארטיוב, ‏09 בספטמבר 2018
↑  ללא הסוואה: קיה טליורייד - הקרוסאובר הענק של קיה, באתר קארטיוב, ‏04 בספטמבר 2018
↑  אלדד מנורי, קיה טלורייד נחשף, באתר פורטל הרכב גיר, ‏16 בינואר 2019
↑  cartube, קיה טליורייד 2022 החדש נחשף - מתיחת פנים, באתר cartube
↑  2023 Kia Telluride Sharpens Up With Facelift, Toughens Up With New Trims, Motor1.com (באנגלית)
↑  קיה טליורייד - נתוני מכירות בארצות הברית, באתר carsalesbase
קיה EV6

| --- | --- |

 מאפיינים כלליים
 יצרן:  קיה
 שנות ייצור:  2021–הווה
 הרכבה:  דרום קוריאה דרום קוריאה
 חברת אם:  יונדאי מוטור
 סיווג:  מכוניות שטח/פנאי
 מרכב:  קרוסאובר בעלת חמש דלתות
 פלטפורמה:  יונדאי-קיה E-GMP
 אורך:  4,680 מ"מ
 רוחב:  1,880 מ"מ
 גובה:  1,550 מ"מ 1,545 מ"מ (גרסת ה-GT)
 משקל:  בין 1,920 ל-2,170 ק"ג
 בסיס גלגלים:  2,900 מ"מ
 מפרט טכני
 מנוע:  מנוע חשמלי המספק כ-167 כ"ס ומומנט מרבי של 36.5 קג"מ  שני מנועים חשמליים המספקים יחד כ-235 כ"ס ומומנט מרבי של 61.7 קג"מ  מנוע חשמלי המספק כ-229 כ"ס ומומנט מרבי של 36.5 קג"מ  שני מנועים חשמליים המספקים יחד כ-325 כ"ס ומומנט מרבי של 61.7 קג"מ
 מהירות מרבית:  260 קמ"ש (GT)
 תאוצה:  6.2, 7.4, 5.2 ו-3.5 שניות
 סוללה:  סוללת ליתיום יון בקיבולת 58 קוט"ש או 77.4 קוט"ש
 טווח נסיעה:  506 או 528 ק"מ
 קשר:  יונדאי איוניק 5
קיה EV6 (באנגלית: Kia EV6) היא מכונית חשמלית במרכב קרוסאובר, בעלת חמישה מקומות, שמיוצרת על ידי קיה משנת 2021. היא הוצגה בשנת 2021.
במבחן הבטיחות שערך היורו NCAP קיבלה ה-EV6 מקסימום של חמישה כוכבי בטיחות.
מפרט טכני

ה-EV6 כוללת ארבע אפשרויות למנועים.
מנוע חשמלי המספק כ-167 כ"ס ומומנט מרבי של 36.5 קג"מ. סוללת ליתיום יון בקיבולת 58 קוט"ש.
שני מנועים חשמליים המספקים יחד כ-235 כ"ס ומומנט מרבי של 61.7 קג"מ. התאוצה מ-0 ל-100 קמ"ש אורכת 6.2 שניות. סוללת ליתיום יון בקיבולת 58 קוט"ש.
מנוע חשמלי המספק כ-229 כ"ס ומומנט מרבי של 36.5 קג"מ. התאוצה מ-0 ל-100 קמ"ש אורכת 7.4 שניות. סוללת ליתיום יון בקיבולת 77.4 קוט"ש המספקת טווח נסיעה חשמלי של 528 ק"מ.
שני מנועים חשמליים המספקים יחד כ-325 כ"ס ומומנט מרבי של 61.7 קג"מ. התאוצה מ-0 ל-100 קמ"ש אורכת 5.2 שניות. סוללת ליתיום יון בקיבולת 77.4 קוט"ש המספקת טווח נסיעה חשמלי של 506 ק"מ.
מפרט טכני > טעינה

מערכת הטעינה של קיה EV6 מאפשרת טעינה מעמדות טעינה בקיבולות של 400 עד 800 וואט, טעינה הסוללה ממטען בקיבולת 800 וואט מאפשרת טעינה מ-20% ל-80% בתוך 18 דקות. במטען בקיבולת 400 וואט המערכת שואבת קיבולת של קרוב ל-800 וואט בכדי לזרז את הטעינה.
הסוללה מאפשרת להטעין מחשב נייד ועוד מכשירים ביתיים דרך סוללת הרכב. בנוסף ניתן לטעון רכב חשמלי אחר בעת חירום באמצעות הסוללה של קיה EV6 בתנאי שקיבולת הסוללה מעל 20%.
קיה EV6 GT

גרסת ה-GT היא גרסת ה"ביצועים הגבוהים" לגרסה הבסיסית גרסה זו בעלת מראה ועיצוב ספורטיבי ומתלים והיגוי המתאים למכונית ספורט. ה-GT כוללת שני מנועים חשמליים המספקים כ-577 כ"ס (430 קילוואט). ה-GT מאיצה מ-0 ל-100 קילומטרים לשעה בתוך 3.5 שניות ומגיעה למהירות מרבית של 260 קילומטרים לשעה. ב-30 במרץ 2021 חשפה קיה את כל הפרטים על ה-EV6 וגם חשפה את גרסת ה-GT.
בתחרות שנעשתה בין: קיה EV6 GT לבין למבורגיני אורוס, מרצדס AMG GT, פורשה 911 טארגה 4, פרארי קליפורניה T ומקלארן 750S, בדקו יצרני מכוניות אלו את התאוצה של מכונית המונעת באמצעות מנוע חשמלי על פני מכונית המנונעת באמצעות מנוע בעירה פנימית ואכן הקיה EV6 GT החשמלית עקפה את מכונית המונעות במנוע בנזין. תחרות זאת הראתה לעולם שעדיף מכונית חשמלית מאשר מכונית המונעת במנוע בנזין כאשר התוצאות הם אי זיהום אוויר והאצה טובה יותר לעומת מנועי הבנזין.
גלריה

מבט קדמי
מבט אחורי
מבט לצד
גרסת ה-GT
גרסת ה-GT-ליין
ראו גם

יונדאי איוניק 5
מרצדס-בנץ EQS
הערות שוליים

↑  אביעד רייס, קיה מציגה את ה-EV6, באתר מגזין רכב חשמלי, ‏15 במרץ 2021
↑  חשיפה ראשונה: קיה EV6 החשמלי - קרוסאובר חשמלי ייעודי, באתר קארטיוב, ‏15 במרץ 2021
↑  cartube, מבחני ריסוק 2022 NCAP לקיה EV6, פיג'ו 308 החדשה, וולוו C40 ועוד, באתר cartube
↑  חזי גורן, נחשף טווח הנסיעה של קיה EV6, באתר פורטל הרכב גיר, ‏22 ביולי 2021
↑  אביעד רייס, קיה חושפת פרטים על ה-EV6, עם גרסאות נוספות, באתר מגזין רכב חשמלי, ‏31 במרץ 2021
↑  אביעד רייס, צפו בסרטון: קיה EV6 החדש נותן בראש למכוניות-על, באתר מגזין רכב חשמלי, ‏02 באפריל 2021
קרנפים לא אוכלים פנקייק

| --- | --- |
עטיפת הספר בגרסה העברית
עטיפת הספר בגרסה העברית
 מידע כללי
 מאת:  שרה איגלוי
 שפת המקור:  אנגלית
 תורגם לשפות:  ספרדית, עברית, צרפתית
 הוצאה
 הוצאה:  כנרת זמורה-ביתן
 תאריך הוצאה:  2010
 הוצאה בעברית
 תאריך:  2012
 תרגום:  שהם סמיט ואמנון כץ
 פרסים
 מצעד הספרים של משרד החינוך
קַרְנַפִּים לֹא אוֹכְלִים פַּנְקֵיְיק (באנגלית: Rhinos do not eat pancakes) הוא ספר ילדים, מאת הסופרת הבריטית אנה קמפ (Anna Kemp) והאיורים נעשו על ידי המאיירת שרה אוגילוי (Sara Ogilvie). הספר ראה אור בישראל בשנת 2012, בהוצאת כנרת זמורה-ביתן ותורגם לעברית על ידי שהם סמיט ואמנון כץ. בנוסף לתרגום לעברית, הוא תורגם גם במדינות שונות לשפות רבות, ביניהן צרפתית, ערבית, ספרדית ועוד.
בשנת 2013, נבחר הספר ל״מצעד הספרים של משרד החינוך הישראלי״, במסגרת ספרים המוצעים לכיתות א׳-ג׳, והפך פופולרי מאוד. יתרה מכך, הומלץ הספר על ידי ״המרכז הישראלי לביבליותרפיה - ה-מילה״, במסגרת הנושא ״יחסים במשפחה״, יחד עם ספרים נוספים כמו: ספר הפילפילים/ אלונה פרנקל ; אבא עושה בושות/ מאיר שלו ועוד.
תקציר העלילה

הספר מספר את עלילותיה של דייזי הקטנה, שבניחותא נכנס לביתה קרנף סגול, בעת שאכלה ארוחת בוקר, שכללה פנקייק. הקרנף לקח נגיסה גדולה מהפנקייק שלה ואכל.
דייזי ניסתה לספר על כך להוריה, אולם תשובתם הייתה, שזה לא ייתכן, הואיל וקרנפים לא אוכלים פנקייק.
לפיכך, החליטה דייזי שבמקום לספר להורים, היא תנסה לדבר עם הקרנף. במשך הזמן, הפכו השניים - דייזי והקרנף הסגול לחברים טובים. זה התבטא בכך, שהיו משוחחים ומדברים ביניהם, מבשלים ומשחקים יחד.
הדמויות הראשיות

דייזי הילדה מרגישה שהוריה לא מקשיבים לה, כאשר היא רוצה לספר להם משהו. לפיכך, היא נאלצת להתמודד לבד עם הבעיה שהתעוררה, כניסה של קרנף סגול ענק לביתם הנוגס מהפנקייק שלה. הקרנף הופך לחברה הטוב. היא משחקת איתו, מבשלת איתו והם משוחחים אחד עם השני.
הקרנף הסגול הענק הופך לחברה הטוב של דייזי, הוא ממלא את הבדידות שבה היא נמצאת.
ביקורת

הספר "קרנפים לא אוכלים פנקייק" נחשב דוגמה לסגנון חדשני בספרות ילדים, הסיפור הוא מודרני, הדן בבעיות חיי היום-יום של המשפחה, ובתקשורת בין הורים לילדים בפרט. העלילה מנסה להעביר מוסר השכל - אין לזלזל בילדים, וחשוב להקשיב להם. הספר עוסק בפער השפה הקיים לעיתים בתוך המשפחה, בין המבוגרים לילדים, ובצורך לגשר על הפער הזה.
הסיפור מתרחש בסביבתו הקרובה של הילד, מתאר מסע פרטי לגילוי העולם הקרוב ומסתיים בחזרתו הביתה בשלום. למרות אווירת ההרפתקנות המופיעה בספר, אין בו שום סכנות ממשיות ואין תיאור של חוויות עצובות. להפך, הסיפור נחשב מצחיק ומלא הפתעות.
הביקורות ציינו את איכות האיורים שבספר כ"מלאי תנועה וחיים", התורמים לחן ולחיוך, שמעורר הספר אצל הילדים אולם גם אצל המבוגרים.
הערות שוליים

1 2 3 4  עדנה אברמסון, מה קורה כשההורים לא מקשיבים? קרנפים, באתר ynet, 26 ביולי 2012
↑  קרנפים לא אוכלים פנקייק, באתר צמת ספרים, ‏1 ינואר 2011
↑  מצעד הספרים, באתר מדינת ישראל, משרד החינוך, המינהל הפדגוגי,ספריות בתי ספר, ‏10 יולי 2018
↑  ספרים מומלצים לילדים, באתר ה-מילה, המרכז הישראלי לביבליותרפיה
1 2  ביקורת ספרותית, באתר סימנייה
↑  תמר הוכשטטר, על אורחים שמסמנים בעיה, בלבול השפות והחלום האמריקאי, באתר הפנקס, ‏25 יולי 2012
קלאבים

מסירות קלאבים בין שני להטוטנים
קלאב או אלת השלכה (Juggling clubs), היא אלמנט מאורך המזכיר פין כדורת, העשוי לרוב פלסטיק קשיח וגמיש ומשמשת ללהטוטנות. לקלאב המודרני יש מוט עץ במרכז היציקה אשר אחראי לאיזונו ולחוזקו.
להטוטנות המבוססת על קלאבים נחשבת לקשה יותר מלהטוטנות בכדורים מכיוון שהאדם המבצע את התרגילים נדרש להתייחס לשני אלמנטים נוספים, צורת הקלאבים והסיבוב שלהם. ישנם אף תרגילים ייחודיים לקלאבים הנוגעים אך ורק למאפיינים אלו (לדוגמה מספר הסיבובים או איזון הקלאב). ניתן גם להחליף את הקלאבים בלפידים או חרבות כדי להוסיף אלמנט בידורי.
לעיתים משותפים בפעילות כמה להטוטנים. הצורה השכיחה ביותר היא בין שני בני זוג שמתמסרים ביניהם, כאשר לכל אחד מהם שלושה קלאבים ועל פי תיאום למקצב יש מסירה שנעשית בצדדים מקבילים. ישנה גם אפשרות להתמסר בין מספר גדול יותר של משתתפים ומספר גדול יותר של אלות.
צורות משחק

בקלאבים ניתן לשחק בסגנון "הקלאסי". בצורת משחק זו הלהטוטן מבצע תרגילים מורכבים טכנית שבהם האלות כל הזמן באוויר. בשל צורת הקלאב ניתן לבצע זריקת נטולת סיבוב, חצי סיבוב, סיבוב שלם (התרגיל הבסיסי ביותר), סיבוב וחצי, שני סיבובים וכן הלאה. ניתן לשלב מספר סיבובים שונים בכל זריקה, לזרוק מאחורי הגב ואף לתפוס מאחורי הגב. הסגנון מאופיין ברמת ביצוע גבוהה וברמת קושי גבוהה מאוד. להטוטנים מקצועיים מלהטטים בחמישה ואף בשבעה קלאבים בו זמנית. חלקם יעשו זאת תוך שהם מאזנים קלאב על האף או על המצח.
הלהטוטן מן המפורסמים בעולם בלהטוטנות קלאסית בקלאבים הוא אנתוני גאטו  אשר מחזיק בשיאי עולם מרשימים ביותר. כיום מי שנחשב בסגנון הקלאסי לטוב בעולם הוא ספנסר אנדרולי.
את האלה ניתן לזרוק כאשר 'האף' מופנה לקהל או כאשר גוף הקלאב פונה לקהל, דבר זה נותן לקלאב איכות תלת־ממדית בשונה מכדורי ג'אגלינג.
כיום שיטות המשחק הפכו מגוונות הרבה יותר. להטוטנים משלבים משחק מגע (contact), מניפולציות וויזואליות שלא כוללות זריקות כלל או רק מעט. כמו כן איזוני גוף,  אחיזות במפרק היד וזריקות גוף.
ראו גם

ג'אגלינג
אומנויות הקרקס
הערות שוליים

↑  Anthony Gatto, Juggle Wiki (באנגלית)
↑  Spencer Androli, Juggle Wiki (באנגלית)
↑  Niels Duinker (2020-09-04), Club Juggling - Reverse Flips (Intermediate Tutorial), נבדק ב-2024-06-07
↑  Taylor Tries (2020-05-15), So many great CLUB JUGGLING VIDEOS! - Feature Friday, נבדק ב-2024-06-07
קיה נירו

| --- | --- |

דור שני (היברידי)
 מאפיינים כלליים
 יצרן:  קיה
 שנות ייצור:  2016 - היום
 הרכבה:  דרום קוריאה דרום קוריאה
 סיווג:  מכונית שטח/פנאי
 מרכב:  קרוסאובר עם חמש דלתות
 פלטפורמה:  יונדאי-קיה ECO
 אורך:  4,420 מ"מ
 רוחב:  1,825 מ"מ
 גובה:  1,545 מ"מ
 משקל:  1,405–1,445 ק"ג
 בסיס גלגלים:  2,720 מ"מ
 מפרט טכני
 מנוע:  מנוע חשמלי המספק 218 כ"ס ומומנט מרבי של 25.6 קג"מ
 הנעה היברידית:  מנוע בנזין בנפח 1.6 ליטר המספק כ-105 כ"ס ומומנט מרבי של 14.7 קג"מ עם מנוע חשמלי המספק כ-43.5 כ"ס (היברידי)  מנוע בנזין בנפח 1.6 ליטר ומנוע חשמלי המספקים יחד 183 כ"ס ומומנט מרבי של 27 קג"מ (היברידי נטען)
 הילוכים:  תיבת הילוכים כפולת מצמדים בעלת שישה הילוכים
 מהירות מרבית:  165 קמ"ש (היברידי) 167 קמ"ש (חשמלי) 168 קמ"ש (היברידי נטען)
 תאוצה:  10.4 שניות (היברידי) 7.8 שניות (חשמלי) 9.6 שניות (היברידי נטען)
 צריכת דלק:  22.8-20.4 ק"מ לליטר (בתקן WLTP האירופי)
 סוללה:  סוללת ליתיום-יון בקיבולת 64.8 קוט"ש (חשמלי) סוללת ליתיום-יון בקיבולת 11.1 קוט"ש (היברידי נטען)
 טווח נסיעה:  463 ק"מ בתקן WLTP (חשמלי) 65 ק"מ (היברידי נטען)
 קשר:  יונדאי איוניק, יונדאי איוניק 5, קיה EV6
 מעצב:  פיטר שרייר
קיה נירו (באנגלית: Kia Niro) היא קרוסאובר היברידית בעלת חמישה מקומות, שמיוצרת על ידי קיה משנת 2016. היא הוצגה בתערוכת הרכב הבינלאומית של שיקגו בשנת 2016 והגיעה לישראל באותה שנה.
קונספט

בשנת 2013 הוצגה בתערוכת הרכב בפרנקפורט הקיה נירו קונספט הדגם המקדים לגרסת הייצור. היא הוצגה כדגם ספורטיבי הכולל שלוש דלתות אשר שנפתחות לכיוון הגג, ומנוע בנפח 1.6 ליטרים שסיפק כ-160 כוחות סוס, לצד תיבת הילוכים דו-מצמדית עם שבעה הילוכים ומערכת מיקרו היברידית עם 45 כוחות סוס.
דור ראשון (שם קוד DE)

הדור הראשון יוצר בין השנים 2016 ל-2021. הדור הראשון כלל מנוע בנזין בנפח 1.6 ליטרים המספק כ-105 כ"ס ב-5,700 סל"ד עם מנוע חשמלי המספק כ-43 כוחות סוס בין 1,798 ל-2,500 סיבובים לדקה. תיבת הילוכים כפולת מצמדים בעלת שישה הילוכים. המכונית מאיצה מ-0 ל-100 קמ"ש בתוך 11.5 שניות ומגיעה למהירות מרבית של 164 קמ"ש. סוללת ליתיום-יון בקיבולת 1.56 קוט"ש. צריכת הדלק המשולבת עומד על 21.2 ק"מ לליטר (בתקן EPA האמריקאי) או 26.3 ק"מ לליטר (בתקן האירופאי).
הגרסה האירופאית הוצגה בתערוכת הרכב הבינלאומית של ז'נבה במרץ 2016, זו שונה רק במתלים ובפנסים לפי התקן האירופאי.
אורך הדור הראשון היה בין 4,355 מ"מ ל-4,375 מ"מ, רוחב הדור הראשון היה 1,805 מ"מ, גובה הדור הראשון היה בין 1,545 מ"מ ל-1,570 מ"מ, משקל הדור הראשון עמד בין 1,414 ק"ג ל-1,812 ק"ג, בסיס הגלגלים בדור הראשון עמד על 2,700 מ"מ.
דור ראשון (שם קוד DE) > גרסה היברידית פלאג-אין

בתערוכת הרכב הבינלאומית של ז'נבה במרץ 2017 חשפה קיה את הגרסה הנטענת של הנירו. היא כוללת את אותה מערכת הנעה היברידית אך המנוע החשמלי מספק 60 כ"ס במקום 43 כ"ס. התאוצה מ-0 ל-100 אורכת 10.8 והמהירות המרבית עומדת על 171 קמ"ש. סוללת ליתיום-יון בקיבולת 8.9 קוט"ש המאפשרת טווח נסיעה חשמלי של 55 ק"מ.
דור ראשון (שם קוד DE) > גרסה חשמלית

במאי 2018 חשפה קיה את הגרסה החשמלית לנירו, והגיעה לישראל באוגוסט 2021. מערכת ההנעה כוללת מנוע חשמלי המספק כ-204 כ"ס ומומנט מרבי של 4.26 קג"מ, נתון תאוצה של 7.8 שניות. את הנירו שיווקה קיה בשתי גרסאות: סוללה בקיבולת 64 קוט"ש המאפשרת טווח נסיעה של 380 ק"מ (בתקן הקוריאני) וסוללה בקיבולת 39.2 קוט"ש המאפשרת טווח נסיעה של 240 ק"מ (בתקן הקוריאני).
לאחר מכן בתערוכת הרכב של פריז בספטמבר 2018 הציגה קיה את הגרסה האירופאית. זו כוללת גם שתי מערכות הנעה אך טווח הנסיעה שונה מכיוון שתקן WLTP האירופאי מקל יותר בטווח הנסיעה. הסוללה בקיבולת 64 קוט"ש מאפשרת טווח מרבי של 453 ק"מ ובקיבולת 39.2 קוט"ש המנוע מספק 136 כ"ס במקום 204 כ"ס וטווח נסיעה מרבי של 288 ק"מ.
דור ראשון (שם קוד DE) > מתיחת פנים שנת 2019

בשנת 2019 עברה הנירו מתיחת פנים שכללה עיצוב חיצוני ופנימי חדש. המנוע בנזין והמנוע החשמלי נשארו ללא שינוי. הנירו החדשה הגיעה לישראל בשנת 2019.
דור שני (שם קוד SG2)

הדור השני של הקיה נירו הוצג ב-25 בנובמבר 2021 בתערוכת הרכב של סיאול. הדור החדש מבוסס על מכונית הקונספט שהציגה קיה ב-2019, וכולל בין היתר חזות המכונה "Tiger Face". בנוסף, לקורה C צבע שונה ובולט, וכן יחידות תאורה אחוריות בצורת בומרנג. כמו כן גם סביבת הנהג עודכנה עם הגה מחודש, בורר הילוכים בצורת חוגה וסידור המסכים. הדור החדש מבוסס על הקיה EV6 והיונדאי איוניק 5.
בתחום ההנעה משווקת קיה את הדור השני עם שלושה יחידות הנעה:
היברידי: מנוע בנזין בנפח 1.6 ליטר המספק כ-105 כ"ס ומומנט מרבי של 14.7 קג"מ עם מנוע חשמלי המספק כ-43.5 כ"ס. תיבת הילוכים כפולת מצמדים בעלת שישה הילוכים. התאוצה מ-0 ל-100 קמ"ש אורכת 10.4 שניות והמהירות המרבית עומדת על 165 קמ"ש.
היברידי נטען: מנוע בנזין בנפח 1.6 ליטר ומנוע חשמלי המספקים יחד 183 כ"ס ומומנט מרבי של 27 קג"מ. תיבת הילוכים כפולת מצמדים בעלת שישה הילוכים. התאוצה מ-0 ל-100 קמ"ש אורכת 9.6 שניות והמהירות המרבית עומדת על 168 קמ"ש. סוללת ליתיום-יון בקיבולת 11.1 קוט"ש המאפשרת טווח נסיעה חשמלי של 65 ק"מ.
חשמלי: מנוע חשמלי המספק 218 כ"ס ומומנט מרבי של 25.6 קג"מ. התאוצה מ-0 ל-100 קמ"ש אורכת 7.8 שניות והמהירות המרבית עומדת על 167 קמ"ש. סוללת ליתיום-יון בקיבולת 64.8 קוט"ש המאפשרת טווח נסיעה חשמלי של 463 ק"מ.